“Ǎ mɔ̂n mod, kúlígi mam á nyɔ́l bəprofɛ́d yā Ísraɛ̂l; kúlígī ó kad ébá bákúli ai bɔ́ bə́bēn naa: Vógólán ebúg Ńtondôbə. 3Éyə Ǹtondôbə Zambá ā kɔ́bɔ̄ ná: Amalá ai mə́kúd bəprofɛ́d yā bátoŋ ǹsísīm wábán bɔ́ bə́bēn, təge yén dzóm ! 4Ǎ Ísraɛ̂l, anə́ bimvul bí nə́ á bīlíg, éyə bəprofɛ́d bóe bə́ nə́ nālá. 5Myǎ ndzí kig bɛ́d a mə́zēn mə́ yóó, ngə́ álōŋ ḿfim ású ndá Īsraɛ̂l, nə́ mǐ yəm á kpím á bītá, ámōs Ǹtondôbə. 6Báyén bīvwé biyə̌ŋ, bivovǒl məndəm, ébá bádzó nâ Ǹtondôbə énye a kɔ́bɔ̄, təge ai nâ Ǹtondôbə énye a lóm bɔ̄; bə́ ngayanga nə́ á wɔ̄bɔ̄ bɔ́ bâ á miǹkɛn. 7Ngǎ á nə́ tóé naa bivwé biyə̌ŋ ḿbya myǎyén, bivovǒl məndəm émɔ myǎkad, éyɔŋ myǎdzó nâ: "Ǹtondôbə énye a kɔ́bɔ̄", təge ai nâ mə mə kɔ́bɔ́ dzóm ? 8Ńdɔ̄ hḿ Ńtondôbə Zambá ā kɔ́bɔ̄ nâ: Ású bívwé bíbúg byáán ai bivovǒl biyə̌ŋ byáán, mazu lúman ai mínā, Ǹtondôbə Zambá énye a kɔ́bɔ̄. 9Mayi sám wɔ́ wámā á nyɔ́l bəprofɛ́d bivovǒl biyə̌ŋ yā ngaagá mədugán; bâyǐ kig tɔbɔ ésɔ̌g yā áyɔŋ dáma, bâyǐ kig tiliban á kálara yǎ ndá Īsraɛ̂l, bâyǐ kig nyían á sí Ísraɛ̂l, eyɔ̌ŋ tē myāyi yə̌m naa mǎ mə̄ nə́ Ńtondôbə Zambá. 10Amú bâkə ai ayɔŋ dámā á ńdīmi éyɔŋ bákɔ́bɔ̄ nâ: "Mvɔí!" Mvɔí dzɔɔ təge ai dzɔ. Ńnyie anə́ áyɔŋ dámā lálóŋ ḿfim, bɔ̂ bə́ dūū wā fə́m; 11kadá ébá bádu wá fə́m naa: Ngə́ mvəŋ mədulú ē nɔ́ŋ, ngə́ mətâg mâku, ngə́ ńkulu məkɔ́g a vuŋ, 12m̀fim wâyi ku á sí ! Ngǎ bâyi dzó ai mína nâ: "É fə́m mī ḿbə́ wɔ́bɔgɔ e nə hḿ vé ?"